Tom Behnke (FP), 1999-05-20:
Fremskridtspartiet er enig med forslagsstillerne, men mit plus på forslaget er i parentes.
Nok er vi i Fremskridtspartiet enig i, at det ikke er hensigtsmæssigt, at berusere placeres i detentionen hos politiet, og jeg skulle hilse og sige, at politiet heller ikke er interesseret i at varetage den opgave; politiet er uddannet til noget helt andet. Men når jeg siger, at mit plus er i parentes, skyldes det, at sagen bestemt ikke er uproblematisk.
Vi har jo forskellige arter af berusere.
Der er dem, der er almindeligt beruset efter en våd nat i byen, og her er der ingen problemer.
De kunne såmænd lige så godt ligge på hospitalet, som de kunne ligge i detentionen.
Ingen problemer i det.
Men den største del af de berusere, som kommer i politiets detention - hvis jeg her må have lov til at inddrage nogen erfaring ude fra det virkelige liv - er nogle, som kommer i detentionen igen og igen og igen og igen.
Og hvorfor gør de så det?
Ja, det er jo ikke, fordi politiet synes, det er specielt festligt at have dem liggende i detentionen, men simpelt hen fordi man ikke kan overlade dem til sig selv.
I langt de fleste tilfælde skyldes det også, at de pågældende personer er til stærk ulempe for andre borgere her i samfundet - de optræder aggressivt, truende eller måske endda direkte voldeligt.
De personer kan man ikke køre på skadestuen eller et andet sted i hospitalsregi, for her vil de jo være til fare dels for personalet, dels for andre patienter og pårørende osv.
De kan altså ikke være der, og det er typisk dem, der ligger i politiets detentioner - igen en erfaring fra det virkelige liv
Det sker ikke sjældent, det sker faktisk ret ofte, at politiet må køre på skadestuen og hente en beruser, der er indbragt dertil, men som politiet er nødt til at hente, fordi vedkommende er ved at splitte hele skadestuen
Nu står man så med en person, som punkt 1 er voldelig og punkt 2 er beruset.
Det voldelige hører til hos politiet, men beruselsen hører til på hospitalet, og hvor skal man så placere vedkommende?
Hospitalerne vil ikke have dem, så de beder politiet om at fjerne dem, for man kan ikke overlade dem til sig selv på gaden.
Så kan man spørge: Hvad med herbergerne?
Vi har jo en række formidable herberger, kunne de ikke være der?
Selv fra herbergerne ringer man efter politiet og meddeler, at en af deres beboere er så voldelig og så beruset, at man ikke kan styre situationen, så vær venlig at komme og hente vedkommende.
Og hvad skal man så gøre?
Der er kun ét sted tilbage, og det er detentionen hos politiet.
Men det betyder ikke, at man ikke skal gøre noget for at prøve at få nogle af dem ud af detentionerne og over i hospitalets regi, og derfor startede jeg også med at sige, at jeg er enig i intentionerne i forslaget.
Så vidt muligt skal vi prøve, at de, der kan, kommer over i hospitalets regi i stedet for i detentionen.
Det andet, som er væsentligt at sige, er: Hvad gør vi så med dem, vi er nødt til at placere i detentionen?
Hvad gør vi for at sikre, at der er et lægefagligt tilsyn med dem?
Det er en stående instruks i politiet, at hvis man er det mindste i tvivl, skal der tilkaldes læge, som skal tilse den detentionsanbragte.
Det gør politiet altid, når vi taler om de stærkt berusede, for det er politiet, der har ansvaret.
Så tilkalder man altid en læge.
Derfor har jeg barslet med et forslag, som ikke bliver færdigt i denne samling, men kommer igen til oktober.
Det er et forslag om, at der på politistationerne fast placeres en læge, som kan assistere på 112.
Vi har jo haft en lang debat
om, at der skal mere lægefaglig kvalitet ind i 112-besvarelserne fra alarmcentralen, og den funktion kunne lægen varetage.
Lægen kunne også varetage funktionen med detentionstilsyn af berusere og andre, der sidder i detentionen, og lægen kunne udtage blodprøver af spritbilister og andre i de tilfælde, hvor det er nødvendigt, at man udtager blodprøve.
Så har lægen allerede tre funktioner, og man kunne koble en fjerde på.
Der har også været en lang debat om, at voldelige patienter hos den almindelige praktiserende læge er et problem i lægepraksiserne.
Lad dem komme ned til den læge, der sidder nede på politistationen, så kunne det godt være, de kunne opføre sig ordentligt, hvis de skal ind gennem politiets ekspedition først og ved, at de skal samme vej ud igen, inden de kan forlade politigården.
Så har lægen fire funktioner, og det vil i sig selv være nok til, at der er økonomi i det hele, og at det kan hænge sammen.
Man får faktisk et døgnberedskab på de større politistationer, hvor der er en læge til stede, og dermed vil politiet også kunne samle disse berusere på de store stationer.
Dermed har vi måske løst hele problemet, og det ville i hvert fald være et væsentligt bidrag til at få løst det.
Lad mig så sige som afslutning, nu hvor den røde lampe lyser, at man skal heller ikke tro, at vi kan løse alle problemer.
Vi ved jo godt, at nogle af dem, der kommer i detentionen igen og igen, lever et liv, hvor de reelt står med den ene fod i graven.